**Bilag 1: Retningslinjer**

**Fondsmidler fra Fonden For Entreprenørskab**

* Støtten gives kun til studerende på videregående uddannelser, der deltager i ECTS-givende forløb. Både målgruppe og afsendere skal være studerende.
* Der kan maksimalt ansøges om 20.000 kr. pr. aktivitet.
* Fonden for Entreprenørskab stiller krav om dokumentation af alle afholdte udgifter i form af gyldige kvitteringer ved endt projektforløb.
* Støtten dækker ikke løntimer eller driftsaktiviteter.
* Der gives ikke støtte til projekter med kommercielt sigte, ej heller støttes individuelle studerendes uddannelsesudgifter.

**Organisering og ansvar**

Støttemodtager kan bestå af en eller flere studenterorganisationer. Blandt disse er udpeget en projektleder fra den ansvarlige organisation.

Projektleder og dennes studenterorganisation har det fulde ansvar for aktivitetens fremdrift og økonomi, for at aktiviteten i øvrigt opfylder Fonden for Entreprenørskab krav samt lever op til dansk lovgivning.

Projektleder er forpligtet til at oplyse Fonden for Entreprenørskab om uregelmæssigheder. Væsentlige ændringer i aktiviteten i forhold til det i kontrakten aftalte, kan kun ske efter aftale med Fonden.

Såfremt aktiviteten må stoppe før planlagt med konsekvenser for resultatet aftales afviklingen med Fonden for Entreprenørskab.

**Profilering af Fonden for Entreprenørskab**

Fonden for Entreprenørskab samt Mikrolegater navn og logo skal profileres ved aktivitetens arran­­ge­menter, på aktivitetens udgivelser – trykte som e-baserede materi­aler – samt på aktivitetens eventuelle hjemmeside og facebookside.

Tilsidesættelse af dette kan medføre reduktion/fra­tagelse af den bevilgede finansiering.

**Anvendelse og spredning**

Støttemodtager er selv forpligtet til at udbrede/publicere aktiviteten, dens resultater og effekter i overensstemmelse med det i kontrakten aftalte.

Støttemodtager er ansvarlig for at Fonden for Entreprenørskabs logo bliver publiceret og trykt på det materiale, der produceres i forbindelse med projektmidlerne eller under projektperioden. Desuden skal støttemodtageren markedsføre Fondens navn og aktiviteter efter bedste evne i det omfang der er muligt eller efter aftale.

**Billedtilladelse**

Det er støttemodtageres ansvar, at der bliver indhentet tilladelse til brug af billeder, som anvendes i aktivitetens udgivelser – trykte som e-baserede materi­aler.

**Økonomiske retningslinjer**

Det er en forudsætning at aktiviteten gennemføres effektivt og omkostningsbevidst. Der ydes ikke tilskud til projektomkostninger, som er afholdt og/eller betalt, før det i kontrakten anførte starttidspunkt. Det samme gælder for omkostninger, hvor støttemodtager har indgået bindende aftale om køb eller levering, inden det i kontrakten anførte starttidspunkt.

Alle omkostninger og indtægter skal indberettes efter fradrag af eventuelle rabatter, bonus m.v.

Det er en forudsætning at aktiviteten gennemføres effektivt og omkostningsbevidst.

Er støttemodtager momsregistreret, skal alle omkostninger og indtægter vedrørende aktiviteten opgøres og indberettes ekskl. moms. Er støttemodtager ikke momsregistreret skal alle omkostninger og indtægter medregnes inkl. eventuel moms. Støttemodtager er selv ansvarlig for forhold der vedrører skat mv.

Støttemodtager skal på forlangende afgive supplerende oplysninger, som Fonden for Entreprenørskab skønner, er nødvendige for at kontrollere anvendelsen af midlerne samt aktivitetens forløb.

Alle udgifter og indtægter, der vedrører aktiviteten, skal dokumenteres med bilag. Bilagene skal leve op til de gældende danske retningslinjer for regnskabsføring.

Bilagene skal efter aftale til enhver tid kunne fremsendes til Fonden for Entreprenørskab og skal sendes sammen med afrapportering og regnskab efter endt projekt.

Den samlede udbetaling kan aldrig overstige det bevilgede beløb.

**Udbetaling af midler**

Udbetalingen af midlerne kan ikke ske på forhånd, men vil blive udbetalt efter endt projektforløb og godkendelse af fremsendt afrapportering, komplet deltagerliste, projektregnskab og bilag på udgifter. Beløb og ydelse skal ligge inden for rammerne for den godkendte ansøgning.

Ved større fakturaer og/eller i tilfælde af at det ikke tydeligt fremgår, hvordan omkostningen passer ind i den godkendte projektbeskrivelse, indstiller vi til at man på forhånd tager kontakt til Fonden for Entreprenørskab og aftaler detaljer omkring betaling af fakturaen.

**Bekræftelse af vilkår for støtte**

Med accept og underskrift af kontrakten bekræfter den projektansvarlige at de krav og forpligtelser, der følger med tilskuddet fra Fonden for Entreprenørskab, vil blive overholdt.

**Misligholdelse**

Forestår der misligholdelse af aftalen med Fonden for Entreprenørskab eller lovovertrædelser i øvrigt, kan det medføre øjeblikkeligt krav om tilbagebetaling af det bevilgede beløb eller ophør af projektet, hvilket medfører at støttebeløbet ikke vil blive udbetalt.

Som misligholdelse anses blandt andet:

* Hvis støttemodtager ved grov eller vedvarende forsømmelighed, eller ved skødesløshed på anden måde tilsidesætter sine forpligtelser i henhold til kontrakt
* Hvis støttemodtager anvender tilskuddet til andet formål end angivet i projektbeskrivelsen

**Opsigelse af aftale**

Støttemodtager kan opsige tilskudsaftalen når som helst i perioden. Opsigelse vil medføre øjeblikkeligt krav om tilbagebetaling af udbetalte midler.

**Ændrede forhold hos tilskudsmodtager**

Væsentlige ændringer i støttemodtagers studenterorganisation, herunder helt eller delvis ejerskifte, eksterne samarbejdsforhold og lignende skal straks meddeles Fonden for Entreprenørskab, herunder hvilken indflydelse det vil have på aktiviteten. Større ændringer i selve aktiviteten skal ligeledes straks meddeles Fonden.

På baggrund af de modtagne oplysninger vurderer Fonden for Entreprenørskab, om de ændrede forhold medfører konsekvenser for aftalegrundlaget i kontrakten.

Fonden for Entreprenørskab fralægger sig ethvert ansvar for støttemodtagers skattemæssige og retslige forhold i øvrigt.

**Rettigheder til resultater**

Alle rettigheder til projektets resultater, herunder undervisningsmaterialer, tilhører såvel den   
ansvarlige Studenterorganisation som Fonden for Entreprenørskab.

Eventuel videreudvikling af materialer, som Fonden har medfinansieret udviklingen af, skal ske   
efter skriftlig aftale med Fonden for Entreprenørskab.

Da Fonden for Entreprenørskab principielt ikke yder økonomisk støtte til projekter, hvis udkomme har til formål at blive udnyttet i kommercielt øjemed, kan projektets udkomme, eksempelvis undervisningsmaterialer, ikke udgives og anvendes til kommercielt salg.